Provenea dintr-o familie nobiliară care făcea parte din clanul Godziemba. Cyprian Godebski s-a născut în Volânia în 1765 și a urmat studii la școala piaristă din Dąbrowica (Polesia). A început o carieră de avocat în barou, dar a renunțat la ea pentru a se dedica literaturii. A participat la Insurecția lui Kościuszko din 1794: a mers în Galiția pentru a-i ridica la luptă pe locuitorii polonezi de acolo, apoi s-a îndreptat cu același scop către Podolia și Volânia, dar înfrângerea Armatei Poloneze în Bătălia de la Maciejowice a determinat împărțirea completă a Poloniei între Rusia, Prusia și Austria. Godebski a purtat corespondență cu ambasadorul Franței la Constantinopol, iar, după interceptarea scrisorilor sale de către ruși, a emigrat în Europa de Vest. A ajuns inițial la Dresda, unde a rămas un timp pentru a se vindeca de pe urma unei boli grave.